google/wiki40b huggingface dataset:
Άουγκουστ Μάκε

Βιογραφία

Γεννήθηκε στη Μέσεντε της Γερμανίας. Ο πατέρας του, Άουγκουστ Φρίντριχ Χερμανν Μάκε (1845-1904), ήταν εργολάβος οικοδομών ενώ η μητέρα του, Μαρία Φλορεντίνε το γένος Άντολφ (1848-1922), προερχόταν από μια αγροτική οικογένεια στην περιοχή Ζάουερλαντ της Γερμανίας. Η οικογένεια έζησε στη οδό «Brüsseler Straße» μέχρι τα 13 χρόνια του Άουγκουστ.
Το μεγαλύτερο μέρος της δημιουργικής ζωής του κατοικούσε στη Βόννη, με εξαίρεση μερικές περιόδους που έζησε στη λίμνη Τουν στην Ελβετία και διάφορα ταξίδια στο Παρίσι, την Ιταλία, την Ολλανδία και την Τυνησία. Στο Παρίσι, όπου ταξίδεψε για πρώτη φορά το 1907, ο Μάκε ήρθε σε επαφή με το έργο των ιμπρεσιονιστών, και αμέσως μόλις αυτός πήγε στο Βερολίνο πέρασε μερικούς μήνες στο στούντιο Lovis Corinth. Το ύφος του διαμορφώθηκε μέσα από την τεχνοτροπία των Γάλλων ιμπρεσιονιστών και μεταϊμπρεσιονιστών, περνώντας αργότερα από μια φωβιστική περίοδο.
Το 1909 παντρεύτηκε με την Ελίζαμπετ Γκέρχαρντ. Το 1910, μέσω της φιλίας του με το Φραντς Μαρκ, ο Μάκε συνάντησε τον Βασίλι Καντίνσκι και για λίγο μοιράστηκε τα μη αντικειμενικά, αισθητικά, μυστικιστικά και συμβολικά στοιχεία του κινήματος Der blaue Reiter (Ο Γαλάζιος Καβαλάρης).

Συνάντηση με τον Ντελωναί

Η συνάντηση του Μάκε με τον Ρομπέρ Ντελωναί στο Παρίσι το 1912 επρόκειτο να αποτελέσει αποκάλυψη για τον Μάκε. Ο χρωματικός κυβισμός του Ντελωναί, που ο Γκιγιώμ Απολλιναίρ είχε αποκαλέσει Ορφισμό, επηρέασε την τέχνη του Μάκε από εκείνο το σημείο και μετά. Τα παράθυρα καταστημάτων του μπορούν να θεωρηθούν προσωπική ερμηνεία των παραθύρων Ντελωναί, συνδυασμένα ταυτόχρονα με τις εικόνες του ιταλικού φουτουρισμού.
Η εξωτική ατμόσφαιρα της Τυνησίας, όπου ταξίδεψε το 1914 με τον Πάουλ Κλέε και τον Λουί Μουαγιέ ήταν θεμελιώδης για τη δημιουργία της φωτεινής προσέγγισης της τελικής περιόδου του, κατά τη διάρκεια της οποίας παρήγαγε μια σειρά έργων, θεωρούμενα τώρα ως τα αριστουργήματά του.

Το τέλος

Η σταδιοδρομία του έληξε με τον πρόωρο θάνατό του στο Δυτικό Μέτωπο, κατά τον Πρώτο Παγκόσμιο Πόλεμο, το Σεπτέμβριο του 1914. Τελευταίος του πίνακας ήταν ο προφητικός «Αποχαιρετισμός».
Ελαιοχώρια Χαλκιδικής

Ιστορικά στοιχεία

Ο οικισμός  ιδρύθηκε με την εγκατάσταση προσφύγων (από το Σχολάριο της Θράκης και από τη Μικρά Ασία) μετά το 1922.Στον οικισμό εγκαταστάθηκαν γύρω στο 1930 οικογένειες Σαρακατσάνων,οι οποίες στα μέρη αυτά ξεχειμώνιαζαν από πάρα πολύ παλιά. Το όνομά του το οφείλει στα πολλά ελαιόδεντρα. Το 1960 κατασκευάστηκε υδραγωγείο. Η εμφάνιση αρτεσιανών πηγών ζεστού νερού κατέδειξε τα Ελαιοχώρια γνωστά από παλιά για την ύπαρξη γεωθερμικού πεδίουΣτα Ελαιοχώρια λειτουργούν έξι μικρά πειραματικά θερμοκήπια. Τα αποτελέσματα από αυτές τις εφαρμογές είναι αισιόδοξα και δίνουν ώθηση για περισσότερη έρευνα σε γεωθερμικά πεδία που έχουν εντοπιστείαλλά δεν έχουν μελετηθεί διεξοδικά. Από πολύ παλιά οι κάτοικοι ασχολούνταν με τη γεωργία και την κτηνοτροφία και γινόταν καρναβάλι. Υπάρχει παλιός ναός του Αγίου Γεωργίου.
Κοινότητα Μονόβρυσης

Η κοινότητα Μονόβρυσης ήταν κοινότητα του νομού Σερρών. Λειτούργησε μέχρι το 1998 οπότε καταργήθηκε με την εφαρμογή του σχεδίου Καποδίστριας και εντάχθηκε στον δήμο Στρυμώνα
Συστάθηκε το 1942, ενώ μέχρι τότε ήταν μέρος της κοινότητας Νεοχωρίου. Διατηρήθηκε αμετάβλητη μέχρι το 1998 οπότε καταργήθηκε
Αντιστροφέας

Ο αντιστροφέας (επίσης μετατροπέας ή αναστροφέας) (inverter) είναι ένα ηλεκτρονικό κύκλωμα που μετατρέπει τη συνεχή τάση σε εναλλασσόμενη.
Ο αντιστροφέας είναι δυνατόν να υπάρχει ως αυτόνομη ηλεκτρονική συσκευή, ή ως βαθμίδα άλλης ηλεκτρονικής συσκευής. Ως αυτόνομη συσκευή, χρησιμοποιείται σε εγκαταστάσεις φωτοβολταϊκών συστημάτων, αυτόνομα συστήματα ενέργειας με συσσωρευτές, και όπου αλλού χρειάζεται να μετατρέψουμε συνεχή τάση 12 V ή 24 V (συνηθέστερες τιμές), σε εναλλασσόμενη 220 V. Ως τελική βαθμίδα, υπάρχει στα UPS (συστήματα αδιάλειπτης παροχής ισχύος).
Η κυριότερη διάκριση των αντιστροφέων όσον αφορά τη χρήση τους σε εγκαταστάσεις Α.Π.Ε. είναι σε αντιστροφείς "διασυνδεδεμένων συστημάτων" και "αυτόνομων συστημάτων".
Όσον αφορά την τεχνολογία κατασκευής αντιστροφέων "αυτόνομων συστημάτων", η κυριότερη διάκριση είναι ανάμεσα σε αντιστροφείς "καθαρού ημιτόνου" και "τροποποιημένου ημιτόνου". Οι μετατροπείς καθαρού ημιτόνου έχουν υψηλότερο κόστος αλλά επιτυγχάνουν υψηλότερο βαθμό απόδοσης, είναι συμβατοί με όλες τις συσκευές και έχουν γενικά μεγαλύτερη διάρκεια ζωής.
Παγιδευμένη Ψυχή

Πλοκή

Ο Τζος Λάμπερτ (Πάτρικ Γουίλσον) και η Ρενέ Λάμπερτ (Ρόουζ Μπερν), μαζί με τα τρία τους παιδιά, ζουν στιγμές οικογενειακής ευτυχίας μέχρι τη στιγμή που μετακομίζουν στο καινούριο τους σπίτι. Όταν ο μεγαλύτερος γιος τους, Ντάλτον, (Τάι Σίμπκινς) πέφτει σε κόμα, η οικογένεια βιώνει μία σειρά από ανεξήγητα και υπερφυσικά φαινόμενα.
Με τη βοήθεια των γιατρών, οι γονείς προσπαθούν να εντοπίσουν την αιτία της κατάστασης του γιου τους, όμως τρεις μήνες όλα παραμένουν ίδια και το ζευγάρι αποφασίζει να περιποιηθεί το γιο του στο σπίτι τους. Για ακόμη μία φορά, η ψυχική ηρεμία του ζεύγους διαταράσσεται, καθώς η παρουσία ανεξήγητων φαινομένων είναι ακόμα έντονα αισθητή.
Η οικογένεια αποφασίζει να μετακομίσει, καθώς θεωρεί ότι το σπίτι της είναι στοιχειωμένο. Όμως και στο νέο σπίτι, το μυστήριο των υπερφυσικών φαινομένων δε λύνεται. Τη λύση δίνει η μεταφυσική ερευνήτρια Ελίς Ράινερ (Λιν Σάιε), η οποία τους αποκαλύπτει ότι το σώμα του γιου τους έχει γίνει μαγνήτης σκοτεινών δυνάμεων και ότι η ψυχή του είναι παγιδευμένη.

Box office

Με προϋπολογισμό μόλις 1.500.000 δολάρια, η ταινία άνοιξε στην 3η θέση με 13.271.464 δολάρια το πρώτο σαββατοκύριακο. Μέχρι σήμερα έχει αποφέρει 54.009.150 δολάρια στο αμερικανικό box office και 43.000.000 δολάρια στον υπόλοιπο κόσμο, συγκεντρώνοντας συνολικά 97.009.150 δολάρια παγκοσμίως.
Στην Ελλάδα η ταινία άνοιξε στην 4η θέση κόβοντας 8.982 εισιτήρια. Τη δεύτερη εβδομάδα ανέβηκε στην 3η θέση με 5.538 εισιτήρια. Έπεσε στην 4η θέση την τρίτη εβδομάδα με 3.333 εισιτήρια. Την 4η εβδομάδα έπεσε στην 8η θέση κόβοντας 791 εισιτήρια. Συνολικά έκοψε 37.057 πανελλαδικά.
Βαλκανικοί Αγώνες Στίβου 1985

Οι 44οι Βαλκανικοί Αγώνες Στίβου 1985 έγιναν στην πόλη Στάρα Ζαγόρα της Βουλγαρίας. Συμμετείχαν μόνο τέσσερις βαλκανικές χώρες, αφού δεν παρουσιάστηκαν η Τουρκία και η Αλβανία. Νικήτρια ήταν η Βουλγαρία τόσο στους άνδρες, σε 23 αγωνίσματα, όσο και στις γυναίκες, σε 16 αγωνίσματα.
Το γαϊδουράκι (Νίκος Λύτρας)

Το γαϊδουράκι είναι ένας πίνακας του ζωγράφου Νίκου Λύτρα (1883-1927), γιου του Νικηφόρου Λύτρα, που χρονολογείται το 1923-1926. Πρόκειται για ελαιογραφία σε μουσαμά διαστάσεων 88,7 x 66,2 εκ. και εκτίθεται από το 2007 στο Παράρτημα Κέρκυρας της Εθνικής Πινακοθήκης και Μουσείου Αλεξάνδρου Σούτζου.

Ο πίνακας

Στο έργο απεικονίζεται μια καθημερινή σκηνή από την ιδιαίτερη πατρίδα του Λύτρα, την Τήνο: ένα παιδί πάνω σε ένα γαϊδουράκι λουσμένα στο φως του μεσημεριάτικου ήλιου, συνθέτοντας ένα παραδοσιακό θέαμα της ελληνικής υπαίθρου που σήμερα εκλείπει. Οι πινελιές του ζωγράφου είναι ανάγλυφες και δημιουργούν μπροστά στα μάτια του θεατή ένα παιχνίδι μεταξύ των πυκνοτήτων και των εντάσεων της σκιάς και του φωτός. Αυτό επιτυγχάνεται και από τη χρήση θερμών και ψυχρών χρωμάτων, ο διάλογος των οποίων καταγράφει και την εσωτερική δομή του τοπίου. Συνεπώς, η ζωγραφική ενός τοπίου δεν είναι η αναπαραγωγή της πραγματικότητας, του ορατού, αλλά το κτίσιμο με το χρώμα και το σχέδιο, της ίδιας της ύπαρξης του τοπίου.

Στυλ και επιρροές

Ο Νίκος Λύτρας μαθήτευσε αρχικά στο Σχολείο των Τεχνών στην Αθήνα, δίπλα στον πατέρα του Νικηφόρο Λύτρα και στον Γεώργιο Ιακωβίδη και αργότερα στην Ακαδημία του Μονάχου με δάσκαλο τον Λούντβιχ φον Λοφτς. Έδρασε ως ζωγράφος κατά την περίοδο της Γενιάς του΄30. Παρά την επαφή του με τη Σχολή του Μονάχου, ο Λύτρας απομακρύνθηκε από τον ακαδημαϊκό ρεαλισμό και αναδείχτηκε ανανεωτής της ελληνικής ζωγραφικής μαζί με τον Κωνσταντίνο Παρθένη και τον Κωνσταντίνο Μαλέα. Κυριότερα χαρακτηριστικά της ζωγραφικής του είναι η παχύρρευστη, ανάγλυφη, εύγλωττη πινελιά, το στιβαρό χρώμα, ο διάλογος ανάμεσα στο ψυχρά και τα θερμά.
Μεχμέτ Εμίν Σινίκογλου

Βιογραφία

Ο Μεχμέτ Εμίν Σινίκογλου, γεννήθηκε στις 15 Μαρτίου 1941 στο χωριό Εχίνος του νομού Ξάνθης. Πατέρας του ήταν ο Μεχμέτ Σινίκογλου ο οποίος ασχολούνταν με τη γεωργία, και η μητέρα του ήταν η Φατμά Σινίκογλου. Ο πατέρας του, του δίδαξε τα πρώτα ιερά γράμματα και το Κοράνιο. Μόλις αποστήθισε το Κοράνιο, έγινε <<Χαφίζ>> στο χωριό του για 2 χρόνια.
Τελείωσε το δημοτικό σχολείο Εχίνου. Αργότερα, πήγε στη Κωνσταντινούπολη και στην Άγκυρα για συνέχιση της διδασκαλίας του Κορανιού. Το 1962, εγκαταστάθηκε στη Σαουδική Αραβία για να συνεχίσει τις σπουδές του. Όταν τελείωσε το γυμνάσιο και το λύκειο, το 1969 παντρεύτηκε με την πρώτη σύζυγό του, Εμινέ Σινίκογλου. Το 1970, άρχισε να σπουδάζει στο τμήμα Ισλαμικής Θεολογίας στη Μεδίνα και ύστερα απ'την αποφοίτηση του, το 1972 αποχώρησε από την Μεδίνα και σπούδασε Φιλολογία αραβικής γλώσσας στην Βαγδάτη. Αφού τελείωσε το πανεπιστήμιο, μετακόμισε στη Βιέννη για να κάνει διδακτορικό. Επέστρεψε στην Ελλάδα το 1973 και εγκαταστάθηκε μόνιμα στην Κομοτηνή, με την σύζυγό του. Το 1991 διορίστηκε ως Μουφτής της Ξάνθης (μέσω προεδρικού διατάγματος).
Έχει έναν γιο, μία κόρη και 5 εγγόνια.
Βέρνον Σο

Βιογραφία

Φοίτησε στο Σχολείο Μέσης Εκπαίδευσης της Δομινίκας (Dominica Grammar School) και στο Τρίνιτι Κόλετζ της Οξφόρδης. Εργάστηκε ως δημόσιος υπάλληλος καριέρας και έφτασε στο αξίωμα του συμβούλου των υπουργών της κυβέρνησης το 1977 και αποχώρησε το 1990. Εξελέγη πρόεδρος από την Εθνοσυνέλευση της Δομινίκας στις 2 Οκτωβρίου 1998 για πενταετή θητεία. Ήταν υποψήφιος του Ενωμένου Κόμματος των Εργατών (UWP). Στη μυστική ψηφοφορία, η κομματική ψήφος ήταν 18 ψήφοι υπέρ έναντι 13 κατά. Ανέλαβε καθήκοντα στις 6 Οκτωβρίου 1998 και υπηρέτησε ως τη λήξη της θητείας του, την 1η Οκτωβρίου 2003.
Τον διαδέχθηκε στο προεδρικό αξίωμα ο Νίκολας Λίβερπουλ.
Μούχλα

Με τον όρο μούχλα περιγράφονται μύκητες οι οποίοι αναπτύσσονται σε νημάτια που ονομάζονται υφές. Στην πραγματικότητα είναι αποικίες (βλ. αποικία στη Μικροβιολογία) που σχηματίζονται στην επιφάνεια διαφορετικών ουσιών, όπως τα φρούτα, το ψωμί, οι μαρμελάδες, τα χόρτα, κ.λ.π. από μικροσκοπικούς μύκητες. Η μούχλα που σχηματίζεται εξαρτάται από το είδος πάνω στο οποίο αναπτύσσεται και μπορεί να έχει άλλοτε βελούδινη άσπρη μορφή και άλλοτε διαφόρων χρωματισμών. Η ένδειξη της μούχλας σε ξεχασμένα δισκία μικροβιακών καλλιεργειών που χρησιμοποιούσε ο Αλεξάντερ Φλέμινγκ το 1928, στις έρευνές του για τον σταφυλόκκοκο, τον οδήγησε στην ανακάλυψη της πενικιλλίνης (βλ.  Μια τυχαία ανακάλυψη).
Πολύ γνωστές μούχλες είναι ο μούκορ ο ευρώς (Mucor) που αναπτύσσεται στο υγρό ψωμί, η κυανή μούχλα (penicillium italicum) και η γκρίζα μούχλα (penicillium digitarum) που προσβάλλουν τα εσπεριδοειδή και η πράσινη μούχλα (penicillium glaucum) των φρούτων. Μπορεί ακόμα να σχηματιστεί πάνω από στάσιμα ή αργοκινούμενα νερά σχηματίζοντας πράσινο βλεννώδη αφρό αλλά και στα θερμά νερά. Στις περιπτώσεις αυτές αναφέρονται ως Κυανοφύκη (βλ. Κυανοβακτήρια). Αρκετά είδη μούχλας μπορούν να αναπτυχθούν και στα σπίτια (οροφές, ντουλάπες, μπάνιο, στρώματα) από την εσωτερική ή εξωτερική υγρασία και τον εξαερισμό των δωματίων. Οι μικροοργανισμοί της μούχλας τρέφονται με οργανική ύλη και αναπαράγονται απελευθερώνοντας σπόρια. Μπορούν να προκαλέσουν προβλήματα υγείας, όπως ασθματικές κρίσεις, ιγμορίτιδα, βρογχίτιδα και άλλα νοσήματα των πνευμόνων, καθώς και αλλεργικές αντιδράσεις.
Δήμος Νωνάκριδος

Ο Δήμος Νωνάκριδος υπήρξε μια παλιότερη διοικητική διαίρεση στην ελληνική επικράτεια.

Ιστορία

Ο Δήμος συστάθηκε με βασιλικό διάταγμα στις 20/04/1835 με έδρα τον οικισμό Ζαρούχλα και ανήκε (στα 1837) στην τότε Διοίκηση Κυλληνίας. Περιελάμβανε επίσης τους οικισμούς: Αγρίδιον, Βουνάκι, Αγία Βαρβάρα, Χαλκιάνικα, Σόλος, Μεσορούγι και Περιστέρα. Στα 1846 ήταν τμήμα της τότε Επαρχίας Καλαβρύτων του Νομού Αχαιοήλιδος. Αρχικά υπήρξε Δήμος Β' Τάξεως. Αργότερα όμως, το 1879, υποβιβάστηκε ως Δήμος Γ' Τάξεως αλλά επανήλθε το 1880. Εντέλει, το 1890 υποβιβάστηκε ξανά ως Δήμος Γ' Τάξεως. Το 1867 είχε πληθυσμό 1167 κάτοικους.
Ο Δήμος λειτούργησε σε δύο διαφορετικές μεταξύ τους χρονικές περιόδους: 1835 - 1912 και 1996 - 1997. Υπήρξε ο Δήμος των λεγόμενων "Κλουκινών". Την περίοδο 1835 - 1903 έδρες του Δήμου υπήρξαν διαδοχικά η Ζαρούχλα, η Αγία Βαρβάρα, ο Σόλος και η Περιστέρα. Την περίοδο 1903 - 1912 έδρα του Δήμου ξανάγινε η Αγία Βαρβάρα. Στα τέλη του 20ού αιώνα με τη βραχύβια επανασύσταση του Δήμου (19/07/1996 - 04/12/1997) έδρες του Δήμου υπήρξαν διαδοχικά η Περιστέρα και τα Χαλκιάνικα. Με το ΦΕΚ 244Α της 04/12/1997, σύμφωνα με τη Διοικητική Μεταρρύθμιση "Καποδίστριας", ο Δήμος διαλύθηκε και οι Κοινότητες που τον απάρτιζαν προσαρτήθηκαν στο Δήμο Ακράτας μέχρι το 2010 που εντάχθηκαν στο νεοπαγή, με έδρα το Αίγιο, Δήμο Αιγιαλείας (ΦΕΚ 87Α - 07/06/2010) βάσει της Διοικητικής Μεταρρύθμισης "Καλλικράτης".
Goats Head Soup

Το άλμπουμ

Οι ηχογραφήσεις του δίσκου πραγματοποιήθηκαν στο "Dynamic Sound Studio" του Κίνγκστον της Τζαμάικα, με εξαίρεση το "Hide Your Love" που ηχογραφήθηκε στο "De Doelen" του Ρότερνταμ.
Η επιλογή του κομματιού "Angie" για σινγκλ του δίσκου δεν υποστηρίχθηκε από την "Atlantic Records", αλλά έφθασε στην κορυφή των τσαρτ αρκετών χωρών, συμπεριλαμβανομένων των Ηνωμένων Πολιτειών και του Καναδά. Επιτυχία γνώρισαν και τα σινγκλ "Doo Doo Doo Doo Doo (Heartbreaker)" και "Star Star", ενώ το άλμπουμ σκαρφάλωσε στην κορυφή των καταλόγων επιτυχιών και στις δύο πλευρές του Ατλαντικού, για να βραβευθεί ως τριπλά πλατινένιο στις ΗΠΑ και χρυσό στην πατρίδα του συγκροτήματος.
Το "Angie" ήταν εμπνευσμένο από την κόρη του Κιθ Ρίτσαρντς, Άντζελα και αποτέλεσε το έβδομο # 1 σινγκλ τους στις ΗΠΑ, ενώ οι στίχοι του "Star Star" αποτέλεσε αντικείμενο διαφωνιών με τον ιδιοκτήτη της "Atlantic", Αχμέτ Ερτεγκάν, ο οποίος όμως αργότερα άλλαξε γνώμη όταν συνειδητοποίησε ότι ο αποκλεισμός του κομματιού από το BBC και άλλους ραδιοφωνικούς σταθμούς ανά τον κόσμο βοηθούσε στην δημοτικότητα του δίσκου.
Οι κριτικές για τον δίσκο υπήρξαν μέτριες προς θετικές, με το "AllMusic" να το βαθμολογεί  με 3,5 / 5 αστέρια, ο Robert Christgau με B, το "ΝΜΕ" με 6 / 10, το "Q" με 4 / 5, το "Sputnik Music" με 3,7 / 5 και το "The Rolling Stone Album Guide" με 3 / 5.
Το 1994, ο δίσκος επανεκδόθηκε από την "Virgin Records" και το 2009 από την "Universal Music", ενώ δύο χρόνια αργότερα κυκλοφόρησε από την "Universal Music Enterprises" μία SHM-SACD έκδοση στην Ιαπωνία, με την μη λογοκριμένη εκτέλεση του "Star Star".
Βασιλιάς (σκάκι)

Αξία

Ο βασιλιάς δεν έχει συμβατική αξία για τον απλό λόγο ότι ποτέ δεν ανταλλάσσεται. Είναι όμως πολύ ισχυρό κομμάτι. Το γεγονός ότι πρέπει να υποχωρεί σε κάθε είδους απειλή καθιστά αναγκαίο να μένει μακριά από τα γεγονότα, συνήθως στην προστασία του ροκέ, στην διάρκεια της παρτίδας. Στο φινάλε όμως λαμβάνει ενεργό μέρος συνήθως για να βοηθήσει την προαγωγή των πιονιών σε βασίλισσες. Στην περιοχή που βρίσκεται είναι πολύ ισχυρός αλλά καθυστερεί να διανύσει αποστάσεις στην σκακιέρα. Γενικά όμως θεωρείται ισχυρότερος του ίππου ή του αξιωματικού.
Αγνή της Κλέβης

Βιογραφία

Ήταν η τέταρτη κόρη (4η από τον 2ο γάμο) του Αδόλφου Α΄ δούκα της Κλέβης και της 2ης συζύγου του Μαρίας των Βαλουά, κόρης του Ιωάννη δούκα της Βουργουνδίας.
Παντρεύτηκε τον Κάρολο τότε πρίγκιπα της Βιάνα το 1439, γιο της Λευκής Α΄ των Εβρέ βασίλισσας της Ναβάρρας. Όταν αυτή απεβίωσε το 1441, ο Κάρολος Δ΄ τη διαδέχθηκε και η Συνέλευση (Cortes) τον αναγνώρισε, αλλά ο πατέρας του Ιωάννης Β΄ της Αραγωνίας ασκούσε την εξουσία στη Ναβάρρα, αποκλείοντας τον γιο του. 
Η Αγνή απεβίωσε το 1448, 26 ετών και ο Κάρολος Δ΄ αποφάσισε να νυμφευτεί την Αικατερίνη των Αβίς, αλλά αυτός απεβίωσε το 1461 πριν προλάβει να γίνει ο γάμος. 
Με τον σύζυγό της ήταν 3α εξαδέλφια.

Οικογένεια

Παντρεύτηκε το 1439 τον Κάρολο των Τραστάμαρα τότε πρίγκιπα της Βιάνα, που δύο έτη μετά έγινε, ως Κάρολος Δ΄, βασιλιάς της Ναβάρρας (de jure). Δεν απέκτησαν απογόνους.
Α.Ο. Νέας Ιωνίας

Ο Α.Ο. Νέας Ιωνίας

Το 2001 ολοκληρώθηκε η συγχώνευση των ποδοσφαιρικών ομάδων: Όμιλος Φιλάθλων Ν. Ιωνίας (ΟΦΝΙ), ΠΑΟ Καλογρέζα και ΑΟ Νεάπολη Ν. Ιωνίας, έπειτα από συμφωνία των παραγόντων τους και δημιουργείται ο Α.Ο. Νέας Ιωνίας (ΑΟΝΙ).
Πολύ σύντομα έπειτα την ίδρυσή του, πιο συγκεκριμένα την επόμενη κιόλας χρονιά, ο ΑΟΝΙ κατάφερε να ανέβει στην Δ΄ Εθνική. Στην Δ' Εθνική αγωνίστηκε ανελλιπώς δέκα (10) συνεχείς χρονιές (από 2003-04 μέχρι 2012-13), όταν την τελευταία κατάφερε να ανέβει στην Γ' Εθνική Ερασιτεχνική κατηγορία. Ακολούθως, στην Γ' Εθνική αγωνίστηκε για δύο (2) συνεχείς χρονιές (2013-14 και 2014-15), όποτε και υποβιβάστηκε για πρώτη φορά έπειτα την ίδρυσή του στο πρωτάθλημα της Ε.Π.Σ. Αθηνών που αγωνίζεται μέχρι σήμερα.
Φεστιβάλ Κινηματογράφου Θεσσαλονίκης 1995

Το 36ο Φεστιβάλ Κινηματογράφου Θεσσαλονίκης διοργανώθηκε στις 3-12 Νοεμβρίου 1995.

Βραβευμένες ταινίες

Okaeri (Ιαπωνία): 2 βραβεία (σκηνοθεσίας και FIPRESCI)
Bye – bye (Γαλλία – Ελβετία – Βέλγιο): 1 βραβείο (ανδρικής ερμηνείας)
Sale gosse / Βρωμόπαιδο (Γαλλία): 1 βραβείο (γυναικείας ερμηνείας)
Zusje / Η μικρή αδελφή (Ολλανδία): 1 βραβείο (Αργυρός Αλέξανδρος)
Guiltrip / Ταξίδι ενοχής (Ιρλανδία): 1 βραβείο (σεναρίου)
Herz aus stein / Καρδιά από πέτρα (Γερμανία): 1 βραβείο (σεναρίου)
Koridorius / Ο διάδρομος (Λιθουανία – Γερμανία): 1 βραβείο (καλλιτεχνικής συμβολής)
Youchai / Ο ταχυδρόμος (Κίνα): 1 βραβείο (Χρυσός Αλέξανδρος)

Συμμετοχές

3 steps to heaven / Κοντά στον παράδεισο (Μεγάλη Βρετανία)
Art for teachers of children / Τέχνη για δασκάλους παιδιών (Η.Π.Α.)
Ask Ölümden Soguktur / Η αγάπη είναι πιο κρύα απ' το θάνατο (Τουρκία)
I.D. / Δελτίο ταυτότητας (Μεγάλη Βρετανία)
Il verificatore / Ο ελεγκτής (Ιταλία)
La haine / Το μίσος (Γαλλία)
Min jing gu shi / Η περίπολος (Κίνα)
Palookaville (Η.Π.Α.)
Yarasa / Η νυχτερίδα (Αζερμπαϊτζάν)
Με μια Κραυγή (Ελλάδα)
Ο τσαλαπετεινός του Wyoming (Ελλάδα)

Βραβευμένες ταινίες μεγάλου μήκους

Η ζωή ενάμισι χιλιάρικο: 4 βραβεία (σεναρίου, β’ ανδρικού ρόλου, α’ γυναικείου ρόλου και μουσικής)
Ο τσαλαπετεινός του Wyoming: 3 βραβεία (καλύτερης ταινίας μεγάλου μήκους, ηχοληψίας και πρωτοεμφανιζόμενου σκηνοθέτη)
Οι μαγεμένοι: 2 βραβεία (β’ γυναικείου ρόλου και φωτογραφίας)
Με μια Κραυγή: 2 βραβεία (σεναρίου και α’ ανδρικού ρόλου)
Οι Ώρες: μια τετράγωνη ταινία: 2 βραβεία (σκηνογραφίας και ενδυματολογίας)
Το φτερό της μύγας: 2 βραβεία (σκηνοθεσίας και μοντάζ)
Στην άκρη της γης: 1 βραβείο (ντοκιμαντέρ)
Ιωάννης Αβέρωφ

Βιογραφικά στοιχεία

Είναι γιος του Μιχαήλ Αβέρωφ και της Μαρίας Παπαστράτου. Από την πλευρά του πατέρα του κατάγεται από την οικογένεια Αβέρωφ ενώ από την πλευρά της μητέρας του από την οικογένεια Παπαστράτου. Θείος του ήταν ο Ευάγγελος Αβέρωφ - Τοσίτσας και παππούς του ο Ιωάννης Παπαστράτος. Σπούδασε οικονομικά στην ΑΣΟΕΕ και εργάστηκε  στην  καπνοβιομηχανία "Παπαστράτος". Είναι πρόεδρος  και ιδρυτής του Ιδρύματος Εγνατία Ηπείρου. Είναι παντρεμένος και έχει τρία παιδιά.

Πολιτική σταδιοδρομία

Ασχολήθηκε με την πολιτική εκλεγόμενος δήμαρχος του Μετσόβου.  Το 1986 έθεσε υποψηφιότητα για δήμαρχος Αθηναίων υποστηριζόμενος από την Δημοκρατική Ανανέωση. Ο συνδυασμός που ηγήθηκε έλαβε 6.102 ψήφους και ποσοστό 1,49%, χωρίς να εξασφαλίσει έδρα στο Δημοτικό Συμβούλιο. Στις τρεις διαδοχικές εκλογικές αναμετρήσεις του 1989 – 1990, εξελέγη και τις τρεις βουλευτής με το κόμμα της Νέας Δημοκρατίας  στην εκλογική περιφέρεια Ιωαννίνων, λαμβάνοντας αντίστοιχα 9.883, 11.780 και 11.362 σταυρούς προτίμησης. Στις Ευρωεκλογές του 1999 εξελέγη ευρωβουλευτής με τη Νέα Δημοκρατία, έχοντας τοποθετηθεί στην ένατη θέση του ψηφοδελτίου του κόμματος. υπηρέτησε ως ευρωβουλευτής μέχρι το 2004.
Εθνική Νεπάλ (ποδόσφαιρο ανδρών)

Προέλευση (1921–1963)

Το ποδόσφαιρο στο Νεπάλ υπήρξε εθνικό άθλημα ήδη από το 1921 κατά τη διάρκεια της δυναστείας των Ράνα. Δημιουργήθηκαν πολλοί σύλλογοι και διοργανώθηκαν αρκετές εγχώριες διοργανώσεις όπως το Κύπελλο Ραμ Τζανάκι (1934) και το Τριμπουβάν Τσάλεντζ Σιλντ (1948). Το 1951 ιδρύθηκε η Ποδοσφαιρική Ομοσπονδία Νεπάλ (ANFA) και προχώρησε στο σχηματισμό της εθνικής ομάδας ποδοσφαίρου του Νεπάλ.

Αναδημιουργία (1963–1970)

Το 1963, το Νεπάλ εμφανίστηκε στο πρώτο διεθνές παιχνίδι εκτός έδρας στο Χρυσό Κύπελλο Αγά Χαν, προάγγελο του Προεδρικού Χρυσού Κυπέλλου, του Κυπέλλου Πρωταθλητριών Ασίας και του Πρωταθλήματος Ασιατικών Συλλόγων (μετέπειτα γνωστό ως ΑΦΚ Τσάμπιονς Λιγκ) με τη συμβολή διαφόρων ενώσεων (συμπεριλαμβανομένης της ANFA) επέμεινε στη δημιουργία εθνικών ομάδων αντί για συλλόγους. Μετά τη σύσταση της εθνικής ομάδας κάτω των 18 ετών του Νεπάλ, η ANFA μετέφερε τους παίκτες στη Ντάκα του Ανατολικού Πακιστάν (τώρα Μπαγκλαντές) για να λάβουν μέρος στον πρώτο τους αγώνα. Το Νεπάλ αντιμετώπισε τη Γουέστερν Ρέιλγουεϊ, μια πακιστανική ομάδα στο Εθνικό Στάδιο Μπανγκαμπάντου. Ωστόσο, η ομάδα ηττήθηκε με 0–7. Δύο ημέρες αργότερα, το Νεπάλ αντιμετώπησε την Ντάκα Γουόντερς, τοπική ομάδα της πακιστανικής ανατολικών χωρών. Αν και αυτός ο αγώνας έληξε επίσης με ήττα 0–7. Μετά από δύο καταστροφικά παιχνίδια, το Νεπάλ ήταν βέβαιο ότι θα αποκλειστεί από τον προκριματικό γύρο. Το τελευταίο παιχνίδι ήταν ενάντια στο σύλλογο της αστυνομίας της Ντάκα, παρότι, παρά τις προηγούμενες μεγάλες ήττες, το Νεπάλ κατάφερε να κερδίσει το παιχνίδι με ένα μόνο γκολ. Ο σκόρερ του γκολ, Πρακάς Μπικράμ Σαχ, έγινε ο πρώτος Νεπαλέζος που σκόραρε σε εκτός έδρας αγώνα. Το τέρμα σημειώθηκε στο 19ο λεπτό.

Στάδιο

Έδρα της ομάδας είναι το Στάδιο Ντασαράθ Ρανγκασάλα στο Κατμαντού.
Ιάκωβος των Μπω

Οικογένεια

Νυμφεύτηκε το 1382 την Αγνή των Καπετιδών-Ανζού, κόρη του εξαδέλφου του Καρόλου δούκα του Δυρραχίου, αλλά ο Ιάκωβος απεβίωσε το επόμενο έτος χωρίς να αφήσει απογόνους.
Ψηφιακό αναγνωριστικό αντικειμένου

Ένα Digital Οbject Ιdentifier (DOI) (ψηφιακό αναγνωριστικό αντικειμένου) είναι ένα μόνιμο ψηφιακό αναγνωριστικό που δίνεται σε ένα αντικείμενο. Η πιο κοινή εφαρμογή είναι ο εντοπισμός ηλεκτρονικών έγγραφων. Ένα DOI δεν εξαρτάται από την θέση του αντικείμενου και, με αυτόν τον τρόπο, είναι παρόμοιο με το Uniform Resource Name (URN) ή το Persistent Uniform Resource Locator (PURL), αλλά διαφέρει από ένα συνηθισμένο Uniform Resource Locator (URL). Το Διεθνές Ίδρυμα DOI (IDF) ορίζει το όνομα DOI ως "ένα ψηφιακό αναγνωριστικό για κάθε αντικείμενο πνευματικής ιδιοκτησίας". Εξηγεί ότι το DOI χρησιμοποιείται για "μόνιμο προσδιορισμό ενός κομματιού πνευματικής ιδιοκτησίας σε ψηφιακό δίκτυο και την σύνδεσή του με σχετικά τρέχοντα δεδομένα με συγκροτημένο επεκτάσιμο τρόπο." DOI είναι ένα καταχωρημένο εμπορικό σήμα της IDF. Μια τυπική χρήση του DOI είναι να δοθεί σε ένα επιστημονικό έγγραφο ή άρθρο ένας μοναδικός αναγνωριστικός αριθμός που ο καθένας μπορεί να χρησιμοποιήσει για να συλλέξει πληροφορίες σχετικά με τη θέση της δημοσίευσης σε ένα ψηφιακό δίκτυο.
Το σύστημα DOI είναι μια εφαρμογή του Corporation for National Research Initiatives's (CNRI) Handle System, ένα σύστημα για την εκχώρηση ονομάτων αντικειμένων για την επίλυση ονομάτων. Τα DOI είναι λαβές με το πρόθεμα "10.", λαβές για άλλους τομείς ονομάτων στο Handle System έχουν διαφορετικά προθέματα. Τα DOI μπορούν να επιλυθούν στο The DOI System και στο The Handle System.
Τα ονόματα DOI χρησιμοποιούν το λεξικό δεδομένων indecs, ένα σημασιολογικό λεξικό δεδομένων .